人面桃花
【唐】孟棨《本事诗·情感》
博陵崔護，資質甚美，而孤潔寡合。舉進士下第。清明日，獨遊都城南。得居人莊，一畝之宮，而花木叢萃，寂若無人。扣門久之，有女子自門隙窺之，問曰：“誰耶？”護以姓字對，曰：“尋春獨行，酒渴求飲。”女入，以杯水至，開門，設床命坐。獨倚小桃斜柯伫立，而意屬殊厚，妖姿媚態，綽有餘妍。崔以言挑之，不對。目注者久之。崔辭去，送至門，如不勝情而入。崔亦眷盼而歸。嗣後絕不複至。
及來歲清明日，忽思之，情不可抑，徑往尋之。門院如故，而已鎖扃之。崔因題詩於左扉曰：“去年今日此門中，人面桃花相映紅；人面不知何處去，桃花依舊笑春風。”
後數日，偶至都城南，複往尋之。聞其中有哭聲，扣門問之。有老父出曰：“君非崔護耶？”曰：“是也。”又哭曰：“君殺吾女！”崔驚怛，莫知所答。父曰：“吾女笄年知書，未適人。自去年已來，常恍惚若有所失。比日與之出，及歸，見左扉有字，讀之，入門而病，遂絕食數日而死。吾老矣，惟此一女，所以不嫁者，將求君子以托吾身。今不幸而殞，得非君殺之耶！”又持崔大哭。崔亦感慟，請入哭之。尚儼然在床。崔舉其首枕其股，哭而祝曰：“某在斯！某在斯！”須臾開目，半日復活。老父大喜，遂以女歸之。